Lennart Damsbo-Andersen (S), 2014-04-10:
Jeg er fuldstændig enig med ministeren, og andet ville også være underligt.
Men jeg svarede hr. Hans Andersen på et spørgsmål om, hvorvidt der overhovedet var mulighed for at spare nogle penge.
Først og fremmest vil jeg gerne sige tak for, at den her debat er rejst, for som socialdemokrat mener jeg, at en sund beskæftigelsespolitik er en nødvendighed for et sundt samfund.
Jeg tror ikke, det er tilfældigt, at Folketingets partier en gang imellem kaster sig ud i en diskussion om, hvem der har mest gyldig grund til at kalde sig arbejderparti.
Det vidner om den centrale betydning, som arbejdsmarkedet har for sammenhængskraften og velfærden i Danmark.
Det er måske store ord, men det er efter min mening ord, der står mål med den store udfordring, vi som politikere har med at skabe et velfungerende og sundt arbejdsmarked i Danmark.
Det er det, vi er valgt til, og det er det, der er vores ansvar.
Vi har i mange år set et etøjet fokus på mistillid og pisk i vores beskæftigelsessystem, et fokus, der desværre har medført, at arbejdsløse ikke er blevet mødt af et system, der havde øje for dem som person, og deres sagsbehandlere har brugt deres tid på papirarbejde frem for personlig kontakt.
Nu har jeg jo arbejdet en del år som tømrer, og jeg har set rigtig mange håndværkertilbud, og det her er et af de værre.
Jeg tror på, at vi skal behandle de arbejdsløse bedre.
Alle skal have ret og også pligt til en indsats, som virker, og som er meningsfuld for dem.
Vi skal sætte fokus på, at arbejdsløse er individer, frem for at skære alle over en kam.
Der skal selvfølgelig ikke være tvivl om, at arbejdsløse skal stå til rådighed for arbejdsmarkedet, og det skal vi på ingen måde ændre.
Vi skal stille rimelige krav til de danske arbejdsløse, men vi skal også i højere grad basere den danske beskæftigelsesindsats på tillid og tro på det enkelte menneskes vilje til selv at ville ændre sin situation og lyst til at gøre nytte på det danske arbejdsmarked.
Det gælder også for de udfordringer, der er skabt gennem kontrol af de arbejdsløse og medarbejderne i jobcentrene og a-kasserne.
Det er udfordringer, som er opstået på baggrund af mødet mellem lovgivning og praksis.
Så er der den meningsløse aktivering, som jeg selv og andre gode socialdemokrater har brugt megen tid på at tale om og agitere imod.
Vi skal simpelt hen have sat en stopper for de ting, som ikke virker.
Vi skal øge opmærksomheden på reel opkvalificering og målrettet kompetenceudvikling.
Jeg tror på, at det er det, som rent faktisk får danskerne i arbejde igen.
Med den nye indsats skal vi tage hånd om dem, der ikke kan selv.
Og så skal der være adgang til uddannelse, til job og social sikring, så alle har mulighed for at arbejde sig frem i livet.
Derfor skal der indføres en individuel indsats, som er meningsfuld i praksis.
Men vi skal væk fra one size fits all-tankegangen.
Vi oplever, at mange arbejdsløse egentlig bare har behov for vejledning og hjælp til at komme videre og i gang med at søge job, mens der for andre skal langt mere til, for at de kan tage del i arbejdsmarkedet.
Og med udgangspunkt i de enkeltes behov skal den nye indsats kunne tilbyde kompetenceløft til de arbejdsløse, der har færrest kvalifikationer, og samtidig tage hånd om de svageste langt tidligere, end det bliver gjort i dag.
Vi skal holde fast i den lige adgang til arbejdsmarkedet, der allerede findes.
Der er i dag en god kontakt mellem jobcentre og virksomheder, hvilket sikrer et fleksibelt arbejdsmarked.
Man det kan blive endnu bedre.
Vi skal derfor øge indsatsen for, at virksomhederne får arbejdskraft med de kompetencer, som de efterspørger.
Der skal ikke være tvivl om, at for os Socialdemokrater går økonomisk sikkerhed og social retfærdighed altid hånd i hånd.
Det er den betragtning, der i mange år har sikret den danske velfærd.
Derfor skal vi fortsat have det fleksible og trygge arbejdsmarked, som vi efterhånden er blevet verdenskendt for.
Som ministeren selv har udtrykt det, skal ret og pligt i balance igen.
Vi må for alt i verden ikke underminere det danske fællesskab og de værdier i vores samfund, som gør Danmark til et unikt samfund.
Når vi så skal til forhandlingsbordet, er det jo herinde i salen, ansvaret ligger for, at vi netop skaber et stærkt beskæftigelsessystem, der kan gavne Danmark mange år fremover.
Til slut vil jeg godt sige, at i forhold til eventuelle forslag til vedtagelse, som måtte blive fremsat her i dag, så kan Socialdemokraterne ikke støtte dem.
Det arbejde er, som jeg vist har gjort rede for, utrolig vigtigt, og det skal gøres med åben pande og blankt papir, og vi vil derfor ikke ramme arbejdet ind med en vedtagelsestekst på nuværende tidspunkt.
Men igen: Jeg siger tak for muligheden for at tage denne debat her i salen i dag.